Răzvan Doseanu, avocatul lui Cătălin Cherecheș, a declarat marți seară, după aducerea în țară a clientului său, că există o contestație în anulare depusă, care are termen pe 4 aprilie. Cherecheș încearcă astfel să obțină anularea condamnării la cinci ani de închisoare pentru luare de mită și invocă două argumente.
Totodată, Doseanu a ținut să precizeze că Administrația Națională a Penitenciarelor s-a angajat să-i ofere condiții speciale lui Cherecheș, pentru ca autoritățile germane să accepte extrădarea sa.
"Sigur, e un succes al autorităților române finalizarea procedurii de extrădare privind aducerea în țară a dlui Cherecheș, probabil aceasta "valorează" cât o sută de alți extrădați. Nu pot să nu remarc organizarea extraordinară a traseului din Germania spre România ca exact la ora 19.00, când sunt toate știrile din România, dl Cherecheș să fie predat în fața tuturor televiziunilor. A fost o organizare perfectă a traseului", a declarat avocatul lui Cătălin Cherecheș în cadrul Știrilor B1 TV, prezentate de Andreea Moraru.
"Să nu uităm că pentru aducerea în țară a dlui Cherecheș, Administrația Națională a Penitenciarelor a garantat condiții speciale, privilegiate, diferite de toți ceilalți deținuți din România pentru executarea pedepsei pentru ca autoritățile germane să îl extrădeze, adică dl Cherecheș nu are aceleași condiții garantate de ANP ca ceilalți deținuți din România. Doar în aceste condiții s-a obținut extrădarea lui.
Condițiile de detenție au fost trimise autorităților germane acum mai bine de două luni, cred. Ele sunt publice. Urmează o carantină de 21 de zile la Peniteciarul Rahova, apoi un regim închis până al un an în Penitenciarul Aiud, apoi finalizarea perioadei de detenție în Penitenciarul Baia Mare. Asta a spus ANP în cadrul documrntelor oficiale transmise autorităților germane.
E vorba de camere speciale de detenție, cu suprafețele mai mari și număr minim de persoane în camerele de detenție", a explicat apoi Răzvan Doseanu.
Avocatul a amintit apoi că există o contestație în anulare, care are termen pe 4 aprilie: "Am invocat două motive prin care încercăm să anulăm condamnarea care, în opinia apărării, e nelegală: primul vizează o situație de incompatibilitate a unuia dintre judecătorii din apel. Practic un judecător în apel trebuia să se pronunțe pe rechizitoriul unui procuror; când judecătorul trebuia să dea o soluție, același procuror trebuia să decidă soarta juridică din punct de vedere penal a mamei judecătorulul. 2: Am considerat că la momentul la care s-a pronunțat decizia în apel, fapta pentru care dl Cherecheș a fost trimis în judecată era prescrisă din punct de vedere penal".
Contestația se judecă la Curtea de Apel Cluj.
Totodată, Doseanu a spus că a vorbit cu Cherecheș "foarte recent " și "avea o stare de spirit foarte bună, a arătat că a înțeles că urmează să fie extrădat, respectă decizia de extrădare și vrea să poată legal să exercite în continuare căile de atac prevăzute de lege pe plan intern și externațional".